Predkladacia správa

      Vláda SR v auguste 2001 rozhodla preskúmať možnosť čiastkového odškodnenia židovských obetí  holocaustu v SR. Uznesením vlády SR č. 785 z 22. 8. 2001 bola vytvorená zmiešaná komisia pod vedením podpredsedu vlády SR Pála Csákyho na zistenie možnosti odškodnenia židovských obetí holocaustu v SR. Boli vypracované 4 odborné analýzy, na základe ktorých bol predložený materiál Návrh možnosti odškodnenia židovských obetí holocaustu v SR na rokovanie vlády. Uznesením vlády SR č. 507 z 15.5.2002 vláda vyslovila súhlas s doterajším postupom a ukladala podpredsedovi vlády SR Pálovi Csákymu predložiť vláde SR návrh a časový harmonogram možnosti odškodnenia židovských obetí holocaustu v SR. Súčasne uložila podpredsedovi vlády SR Pálovi Csákymu predložiť na rokovanie vlády SR analýzu možných návrhov na prípadné odškodnenia od 14.3. 1939, ktoré doteraz neboli riešené. Na základe žiadosti vlády Úrad vlády SR zadal nezávislým expertom vypracovať hore uvedenú analýzu, výsledok týchto analýz bude predložený vláde SR do 15. septembra 2002.
    
 V procese ďalších rokovaní so zástupcami Ústredného zväzu židovských  náboženských obcí v SR ako aj so zástupcami zahraničných židovských organizácií vznikla  myšlienka podpísať dohodu o vysporiadaní odškodnenia obetí holocaustu medzi vládou SR a Ústrednými zväzom židovských náboženských obcí v SR. Táto možnosť je stále aktuálna, jej realizovanie je ale podmienené politickým rozhodnutím vlády SR.
    
 Predložený návrh čiastkového odškodnenia židovských obetí holocaustu v SR navrhuje uskutočniť konkrétny krok zo strany vlády SR s odporúčaním pre budúcu vládu SR pokračovať v  procese odškodnenia.

Materiál prešiel bežným medzirezortným pripomienkovým konaním, počas ktorého bola vznesená jediná zásadná pripomienka zo strany Ministerstva financií SR ohľadne pôvodnému navrhovanému spôsobu financovania odškodnenia. Táto časť materiálu bola prepracovaná a predkladaná verzia obsahuje formu, ktorá bola dohodnutá na osobnom rokovaní podpredsedu vlády SR Pála Csákyho a ministra financií SR Františka Hajnoviča. Čiastka 850 mil. Sk tvorí 10 % z celkového zhabaného židovského majetku do štátnych fondov počas II. svetovej vojny (viď. Prílohu č. 1). Prílohu č. 2 tvorí možný text návrhu dohody medzi vládou SR a Ústredným zväzom židovských náboženských obcí v SR o čiastkovom finančnom odškodnení obetí holocaust v SR.